b'\n_START_ARTICLE_\nIthaca, New York\n_START_SECTION_\nGeografija\n_START_PARAGRAPH_\nMesto le\xc5\xbei na ju\xc5\xbenem delu ledeni\xc5\xa1ke doline, ki jo je v pleistocenu raz\xc5\xa1irilo delovanje ledenih plo\xc5\xa1\xc4\x8d in napolnila voda jezera Cayuga. Ravnica, na kateri je zraslo, je nastala z odlaganjem naplavin in je novej\xc5\xa1ega geolo\xc5\xa1kega izvora. Kasneje so bila pozidana tudi pobo\xc4\x8dja okoli\xc5\xa1kih hribov, ki se dokaj strmo vzpenjajo na vseh straneh razen severne okrog Ithace. Z njih se v jezero skozi mesto stekajo potoki, ki so izdolbli slikovite soteske z mnogimi slapovi. Nanje se nana\xc5\xa1a neuradni mestni slogan, \xc2\xbbIthaca is gorges\xc2\xab\xc2\xa0(v dobesednem prevodu \xc2\xbbIthaca je (so) soteske\xc2\xab, besedna igra, saj se izgovarja skoraj enako kot \xc2\xbbIthaca is gorgeous\xc2\xab\xc2\xa0- \xc2\xbbIthaca je \xc4\x8dudovita\xc2\xab)._NEWLINE_Podnebje obmo\xc4\x8dja je zmerno celinsko, z mrzlimi zimami in pogosto vro\xc4\x8dimi, soparnimi poletji. Zaradi vpliva jezera je pozimi v dolini ob\xc4\x8dutno topleje kot na okoli\xc5\xa1kih hribih, \xc4\x8deprav niso visoki. Zimsko vreme je kljub temu tako negostoljubno, da je lokalni turisti\xc4\x8dni urad neko\xc4\x8d izvedel cini\xc4\x8dno ogla\xc5\xa1evalsko akcijo, ki je ljudem sporo\xc4\x8dala: \xc2\xbbTu je vreme absurdno neumno, pojdite raje na Florido.\xc2\xab\n_START_SECTION_\nGospodarstvo\n_START_PARAGRAPH_\nGospodarstvo mesta temelji na izobra\xc5\xbeevanju in proizvodnji, sekundarno vlogo imajo visokotehnolo\xc5\xa1ka podjetja, kmetijstvo ter turizem. Univerza Cornell je dale\xc4\x8d najpomembnej\xc5\xa1i gospodarski subjekt s skoraj 4 milijardami USD letnega prora\xc4\x8duna, ki vzpodbuja tudi ostale sektorje gospodarstva (predvsem visokotehnolo\xc5\xa1ka podjetja). V mestu se je ohranilo nekaj tradicionalnih industrijskih obratov._NEWLINE_V sredi\xc5\xa1\xc4\x8du mesta je razmeroma dobro ohranjena nakupovalna cona za pe\xc5\xa1ce - t. i. Ithaca Commons z mno\xc5\xbeico majhnih lokalov, starinarnic, butikov ipd. Druga taka cona, vendar ne zaprta za promet, je Collegetown na vzhodnem hribu nad Ithaco. Ve\xc4\x8dji nakupovalni sredi\xc5\xa1\xc4\x8di s trgovinami nacionalnih trgovskih verig se nahajata na severovzhodnem in na jugovzhodnem obrobju Ithace.\n_START_SECTION_\nTransport\n_START_PARAGRAPH_\nIthaca je oddaljena okrog 360\xc2\xa0km od New Yorka, najbli\xc5\xbeji ve\xc4\x8dji mesti sta Binghamton in Syracuse, oddaljeni pribli\xc5\xbeno uro vo\xc5\xbenje. Posebnost mesta je, da le\xc5\xbei razmeroma dale\xc4\x8d od najbli\xc5\xbeje avtoceste iz omre\xc5\xbeja Interstate. Lokalni in regionalni avtobusni prevoz v Ithaci ter okolici opravlja zasebno neprofitno podjetje Tompkins Consolidated Area Transit (okraj\xc5\xa1ano TCAT) v skupnem upravljanju Univerze Cornell, mesta Ithaca in okro\xc5\xbeja Tompkins. _NEWLINE_Pribli\xc5\xbeno pet kilometrov stran od sredi\xc5\xa1\xc4\x8da Ithace je regionalno letali\xc5\xa1\xc4\x8de Ithaca-Tompkins z rednimi povezavami do New Yorka, Filadelfije, Newarka in Detroita.\n_START_SECTION_\nZgodovina\n_START_PARAGRAPH_\nIthaca je nastala na nekdanjem ozemlju staroselcev iz skupine ljudstev Irokezov, ki jih je s tega obmo\xc4\x8dja pregnala voja\xc5\xa1ka odprava Johna Sullivana. Zemlji\xc5\xa1\xc4\x8da so razdelili vojakom kot nagrado za sodelovanje v osamosvojitveni vojni in leta 1790 so se tu naselile prve dru\xc5\xbeine. Naselju je dal ime tajnik geodeta, ki je obmo\xc4\x8dje raziskal, po Itaki, domovanju junaka Odiseja (bil je navdu\xc5\xa1enec nad klasi\xc4\x8dno evropsko zgodovino, kar izpri\xc4\x8dujejo tudi imena drugih bli\xc5\xbenjih naselij Syracuse, Troy idr.)._NEWLINE_Kraj je hitro poslal lokalno trgovsko sredi\xc5\xa1\xc4\x8de in se leta 1821 odcepil od mati\xc4\x8dnega naselja Ulysses. Z izgradnjo \xc5\xbeelezni\xc5\xa1ke povezave skozi Ithaco v prvi polovici 19. stoletja so nastale ambicije da bi postala veliko in pomembno mesto. Vplivni industrialist Ezra Cornell je financiral izgradnjo prog do vseh pomembnej\xc5\xa1ih okoli\xc5\xa1kih naselij, a so bile zaradi te\xc5\xbeavnega hribovitega terena v okolici kasneje zgrajene pomembnej\xc5\xa1e regionalne povezave speljane mimo Ithace in kraj ni nikoli postal pomembno prometno sredi\xc5\xa1\xc4\x8de. Kljub temu je kraj rasel in leta 1888 je dobil status mesta._NEWLINE_Kasnej\xc5\xa1i razvoj je \xc5\xa1el predvsem na ra\xc4\x8dun Univerze Cornell, ki jo je Ezra Cornell ustanovil leta 1865, in Kolid\xc5\xbea v Ithaci, ki je bil ustanovljen kot glasbeni konservatorij leta 1892.'